Вопрос от 14.04.2016 17:48:35\nГлавная>>Онлайн-конференция>>2016>>Владимир Прокопцов>>Онлайн-конференция с директором Национального художественного музея Владимиром Прокопцовым>>Вопрос от 14.04.2016 17:48:35\nДзякуй за гэтае пытанне. Сёлета спаўняецца 25 гадоў суверынітэту Рэспублікі Беларусь. Мы рыхтуем спецыяльную выставу. Сумесна з Беларускай энцыклапедыяй ствараем такі альбом-каталог (на жаль, ўсе тыя работы, якія набытыя музеем падчас 25-гадовай дзейнасці, выставіць проста немагчыма). На нашай выставачнай пляцоўцы ў галоўным будынку будзе зроблена выстава. Там змесціцца каля 80 унікальных твораў, сярод якіх баларускі старадаўні жывапіс - абразы. 7 абразоў перадаў нам Уладыка Філарэт з Жыровіцкага манастыра ў 2007 годзе. Пакажам 2 вялікія хрустальныя вазы, зробленыя на барысаўскім заводзе. Такіх ужо не выпускаюць, яны таксама прадстаўляюць унікальнае майстэрства нашых мастакоў. Будуць творы жывапісу сучасных беларускіх мастакоў, якія былі створаныя ў гады незалежнасці нашай краіны.\nНам трэба актыўна рэкламіраваць сваіх сучасных мастакоў - яны нашчадкі вялікай школы жывапісу і выяўленчага мастацтва з вялікімі традыцыямі. На выставе будуць прадстаўленыя і народныя мастакі, і маладыя, і юныя мастакі, якія атрымалі адпаведныя адзнакі Спецыяльнага фонда Прэзідэнта Рэспублікі Беларусь па падрымцы таленавітай моладзі. Мы назіраем за маладымі, і, канешне, каб нам не памыліцца з набыццём твораў гэтых мастакоў: сёння малады, а праз 20-30 гадоў будзе народны мастак Беларусі. Таму трэба заўважыць, падтрымаць. Вялікая арэнда за майстэрню сёння, матэрыялы дарагія і, канешне, за кошт мастака мы робім наш свет больші прыгожым, гарманічным, дабрэйшым.\nЯ хацеў бы заклікаць ўсіх, хто мяне слухае, ад чыноўнікаў да простага чалавека, каб падтрымалі нашых мастакоў, каб з'явіліся такія сямейныя традыцыі, калі да дня нараджэння ці да нейкага свята не куплялі нейкія пластмасавыя цацкі, а зайшлі ў мастацкі салон і купілі твор нашага беларусскага мастака ці мастачкі. А потым гэты мастак стане суствена вядомым, і гэты твор будзе перадавацца ад бацькі да сына, ад унука да праўнука. І так мы будзем падымаць нацыянальнае мастацтва.\nЯ заклікаю ўсіх не крыўдзіць мастакоў, маючы на ўвазе мастака ў шырокім сэнсе слова: паэта, архітэктара, акцёра, дызайнера. Мы чым багатыя? Мы не зробім самы лепшы кампьютар, як бы не намагаліся. Але мы багатыя талентамі. Мы багатыя сваім нацыянальным мастацтвам, сваёй культурай. Зараз я быў у Кітаі, там хочуць бачыць работы нашых мастакоў. Трэба прасоўваць нашу культуру, тады нас будуць лепш пазнаваць, бо мы адметныя ад іншых народаў. Праз гэта мы будзем рабіць імідж Беларусі.


Ці зьменяцца дачыненьні Беларусі і Эўразьвязу?\n22 лістапад 2006, 09:32\nВалер Каліноўскі, Менск У Менску і Брусэлі афіцыйна прэзэнтаваная новая палітыка Эўрапейскага зьвязу ў дачыненьні да Беларусі. Кіраўнік кіеўскага офісу Эўракамісіі Іен Боўг перадаў у МЗС Беларусі і адміністрацыю А.Лукашэнкі прапановы Эўразьвязу, якія прадугледжваюць значныя эканамічныя і гуманітарныя выгоды народу Беларусі ў выпадку, калі беларускія ўлады вызваляць палітвязьняў, правядуць дэмакратызацыю выбарчай сыстэмы, будуць выконваць іншыя абавязацельствы ў галіне правоў чалавека. Як могуць паўплываць гэтыя прапановы на адносіны Эўразьвязу і Беларусі?\nАфіцыйнай рэакцыі Менску на прапановы Эўразьвязу пакуль няма, прапановы Брусэлю нават не згадалі ў вечаровых выпусках навін дзяржаўных тэлеканалаў. Адчуваецца пэўная разгубленасьць уладаў, таму што проста ігнараваць свайго найбольшага суседа – Эўразьвяз – і ягоныя ініцыятывы афіцыйны Менск ня можа. Вось як пракамэнтаваў прапановы Эўразьвязу дэпутат Палаты прадстаўнікоў Ігар Катляроў.\n(Катляроў: ) “У нас шматвэктарная палітыка, таму Беларусь павінна працаваць на ўсіх франтах, на ўсіх накірунках. Ісьці насустрач Эўразьвязу трэба, але ня так, каб Эўразьвяз навязваў свае рашэньні. Бессэнсоўна цалкам падпарадкоўвацца Эўразьвязу. Калі Эўразьвяз працягвае руку, то трэба таксама яе працягнуць і паціснуць, але ўсё залежыць ад таго, што Эўразьвяз ад нас хоча”.\nАпазыцыйныя беларускія палітыкі пераважна кажуць, што ня вераць у здольнасьць афіцыйнага Менску пайсьці на дэмакратычныя зьмены, якіх дамагаецца Эўразьвяз. У Эўразьвязе таксама не чакаюць, што Беларусь адразу пагодзіцца памяняць свой палітычны лад і выканае ўсе рэкамэндацыі. Але прадстаўнікі эўрапейскіх краінаў выказваюць стрыманыя спадзяваньні на лепшае. Часовы павераны ў справах Чэхіі ў Беларусі Уладзімір Румл:\n(Румл: ) “Канешне, я спадзяюся. Таму што ў адваротным выпадку не было б ніякага сэнсу рабіць такі крок і такую працу. За гэтым дакумэнтам шмат працы”.\nА прадстаўнік Эўракамісіі Іен Боўг зазначыў, што ў выпадку пазытыўнай рэакцыі афіцыйнага Менску будуць і іншыя крокі Брусэлю, якія ня ўзгадваюцца ў дакумэнце.\n(Боўг: ) “Як будзе беларускі ўрад рэагаваць – мы будзем чакаць і бачыць. Мы вельмі спадзяемся, што ўрад будзе разглядаць гэта як пазытыўны дакумэнт на пэрспэктыву, што ўрад скарыстаецца гэтымі ідэямі, і гэта дасьць нам магчымасьць пачаць рэалізоўваць некаторыя рэчы, якія знаходзяцца ў ценю гэтага дакумэнту”.\nУ любым выпадку, паводле спадара Боўга, Эўразьвяз працягне сваю падтрымку грамадзянскай супольнасьці Беларусі, будзе працягвацца і супрацоўніцтва ў ахове супольных межаў, недапушчэньня гандлю людзьмі, наркатрафіку і злачыннасьці. А таксама ў справе рэабілітацыі забруджаных радыяцыяй тэрыторыяў Беларусі.\nАні Іен Боўг, ані эўракамісар Беніта Фэрэра-Вальднэр ня кажуць аб канкрэтных сумах магчымай дапамогі Беларусі, патэнцыйных супольных праектаў, у выпадку, калі Менск пойдзе насустрач Брусэлю. Менскі эканаміст Яраслаў Раманчук адзначае, што ў прапановах Брусэлю няма такой канкрэтыкі, але кажа, што, як паказвае гісторыя, цягам апошніх 30 гадоў ніводная краіна не прайграла ад таго, што збліжалася з аб’яднанай Эўропай. Беларусы таксама маглі б разьлічваць на эўрапейскія інвэстыцыі, новыя тэхналёгіі, дадатковыя працоўныя месцы і, урэшце, большыя заробкі, кажа Рамачук:\n(Раманчук: ) “Беларусь прайшла б пэрыяд рэструктурызацыі і рэформ без жудасных сацыяльных крызысаў, якія былі ў Цэнтральнай і Ўсходняй Эўропе. І калі такую суму можна назваць – то гэта ад 2 да 5 мільярдаў даляраў у год, якія мы атрымлівалі б дадаткова”.\nАд 1996 году адносіны Беларусі і Эўразьвязу на вышэйшым узроўні замарожаныя, пагадненьне “Аб партнэрстве і супрацоўніцтве паміж Эўразьвязам і Беларусьсю” не ратыфікаванае дагэтуль. Беларусь – адзіная краіна, якая мае мяжу з Эўразьвязам і якая застаецца не далучанай да Палітыкі суседзтва Эўразьвязу.\nБеларускі экспарт у Эўразьвяз: тэкстыль, калійныя солі – абмяжоўваецца квотамі і антыдэмпінгавымі санкцыямі. Сёлета Эўракамісія пачала разгляд пытаньня аб вывадзе Беларусі з Генэральнай сыстэмы прэфэрэнцыяў у гандлі з Эўразьвязам, што можа каштаваць бюджэту краіны каля 300 мільёнаў эўра. Нарэшце, варта нагадаць пра забарону А. Лукашэнку і іншым вышэйшым беларускім чыноўнікам наведваць краіны Эўразьвязу.\nМенску і Брусэлю нават не ўдаецца дамовіцца аб адкрыцьці прадстаўніцтва Эўракамісіі ў Менску, хаця Беларусь мае сваё дыпляматычнае прадстаўніцтва ў Брусэлі. Больш за год адпаведная заяўка разглядаецца ў МЗС Беларусі. Там лічаць гэта дробным пытаньнем. Прэсавы сакратар беларускага МЗС Андрэй Папоў:\n(Папоў: ) “Сытуацыя разглядаецца, увогуле гэтае пытаньне шмат у чым другаснае, датычна тых больш маштабных пытаньняў нашых дачыненьняў, так бы мовіць, філязофіі нашага дыялёгу з Эўразьвязам”.


Ларыса Самсонава ізноў за кратамі. Для яе не прымаюць перадачы, пакуль не аплаціць знаходжанне ў ізалятары | horki.info\nЛарыса Самсонава ізноў за кратамі. Для яе не прымаюць перадачы, пакуль не аплаціць знаходжанне ў ізалятары\n07.12.2020 – 20:34 | 1708\nПерадачы не прымаюць для жыхаркі Горак 59-гадовай пэнсіянэркі Ларысы Самсонавай. Паводле ейнай дачкі Марыны, начальнік ІЧУ патрабуе, каб спачатку аплацілі знаходжаньне маці ў ізалятары. Распавядае "Свабода".\nЛарыса Самсонава адбывае 10-дзённы адміністрацыйны арышт за ўдзел у "несанкцыянаваным мерапрыемстве" другі раз. Упершыню яна апынулася ў ізалятары ў верасьні за тое, што ішла зь бел-чырвона-белым сьцягам па горацкай вуліцы. Тады, пратэстуючы супраць незаконнага зьняволеньня, жанчына галадавала. Умовы, у якіх яе трымалі, яна назвала зьдзекам.\n4 сьнежня пэнсіянэрку схапілі зноў і асудзілі, як кажуць родныя, за тое, што сустракала ля мясцовага аддзелу міліцыі актывіста Андрэя Юркова, які выйшаў з ізалятару пасьля 15 дзён адміністрацыйнага арышту.\nАб забароне прымаць перадачы для зьняволенай пэнсіянэркі дачка Марына даведалася 7 сьнежня. Патрабаваньні начальніка ізалятару Антона Куліка пераказаў ёй іншы супрацоўнік. Ён заявіў, што асуджаная мае заплаціць за 20 дзён зьняволеньня 270 рублёў. Перадачы для яе пачнуць прымаць, калі будзе аплочана "хаця б палова гэтай сумы".\nМарына кажа: маці дапускала, што кіраўніцтва ўстановы будзе вымагаць аплаты ўвязьненьня, і зьбіралася абвясьціць галадоўку. Знакам для яе мусіла стаць адсутнасьць перадачаў.Марына таксама абвясьціла галадоўку сёньня на знак падтрымкі матчынага пратэсту, бо лічыць пазыцыю начальніка ізалятару незаконнай. 8 лістапада яна паспрабуе зноў перадаць перадачу маці.\nЗ начальнікам ізалятару Антонам Куліком пагаварыць пра сытуацыю з адміністрацыйна асуджанай Ларысай Самсонавай нам не ўдалося. На званкі ён не адказаў.\nАкрамя 20 "сутак", Ларыса Самсонава мае сплаціць штраф 1620 рублёў за ўдзел у акцыях пратэсту. Яго ёй дазволілі сплачваць часткамі цягам трох месяцаў.


Catholic.by - «Вы — гісторыя, а гісторыю трэба паважаць і ведаць!» Салезіяне павіншавалі кс. Ігара Лашука з 25-годдзем святарства\n12.06.2018 08:16 Паводле: sdb.by / Catholic.by\nНагодай для такога братняга візіту стала набліжэнне 25-годдзя святарства кс. Ігара, якое ён адзначыць 15 чэрвеня. Напярэдадні срэбнага юбілею сабрата, а для кагосьці — першага пробашча, духоўнага айца, настаўніка і выхаваўцы, у кожнага знайшліся для яго словы ўдзячнасці і шчырыя пажаданні далейшага плённага служэння на хвалу Божую і на карысць вернаму народу.\nПадчас св. Імшы, цэлебрацыю якой узначаліў біскуп Яшэўскі, сабраныя дзякавалі Богу за гады святарскага служэння кс. Ігара Лашука. У сваёй гаміліі дапаможны біскуп Мінска-Магілёўскай архідыяцэзіі засяродзіў увагу на таямніцы святарства.\nІерарх падкрэсліў важнасць пашаны да рук святара, якія раздаюць Найсвяцейшае Цела Хрыста і маюць моц Божага благаслаўлення.\nБіскуп Аляксандр узгадаў, што ведае кс. Ігара ўжо 28 гадоў, і выказаў словы ўдзячнасці за час супольнага з ім святарскага служэння, за радасці і цяжкасці, перажытыя разам.\n«Як святар Езуса Хрыста, колькі людзей ты паспавядаў! Колькі разоў ты прамовіў святыя словы „Гэта чыніце на Маю памяць“, цэлебруючы Найсвяцейшую Ахвяру! Колькі дзетак і дарослых ахрысцілі твае святарскія рукі! Колькі людзей ты падрыхтаваў да шчаслівай і спакойнай смерці! Колькі сужэнскіх пар злучыў ты сваім благаслаўленнем у новыя хрысціянскія сем’і! Колькі гадзін прамаўляў на амбоне і ў катэхетычным класе, навучаючы верных! Колькі тых, хто дзякуючы табе і твайму служэнню адшукаў сэнс жыцця!» — падсумаваў галоўныя вынікі святарскага служэння юбіляра іерарх. Біскуп Яшэўскі не забыўся і пра тое, што намаганнямі і руплівасцю кс. Ігара быў адноўлены не адзін касцёл і не адна капліца, а таксама распачата будаўніцтва новых Божых святыняў, і пажадаў яму далейшых поспехаў у гэтай няпростай справе.\nПры гэтым біскуп падкрэсліў, што складана было б пералічыць усе заслугі юбіляра, але што ў небе яны ўсе вядомыя.\n«Тут, на зямлі, мы жадаем сёння цалаваць твае святарскія далоні на знак удзячнасці за святую і адданую святарскую паслугу, у долі і нядолі, у здароўі і ў хваробе, сярод сяброў і сярод неразумення. Мы жадаем падзякаваць за гады тваёй святарскай вернасці», — сказаў на заканчэнне іерарх.\nСа словамі віншавання звярнуўся да кс. Ігара дэлегат салезіянаў на Беларусі кс. Віктар Гайдукевіч SDB, які падзякаваў юбіляру за ахвярную працу на салезіянскай ніве.\n«Вы — гісторыя, а гісторыю трэба паважаць і ведаць!» — зрабіў выснову кс. Віктар.\nУ падарунак з нагоды срэбнага юбілею святарства кс. Ігару паднеслі 25 белых ружаў і келіх з патэнай на знак удзячнасці за кожны год служэння, а таксама як сімвал штодзённага самаахвяравання ў служэнні.\nПасля св. Імшы багданаўскі пробашч як гасцінны гаспадар сабраў сваіх дарагіх гасцей вакол святочнага стала, за якім яны разам прыгадалі пачатак дзейнасці салезіянскай сям’і ў Беларусі, першыя крокі і сумеснае служэнне ў Мінску.\nЮбілейныя ўрачыстасці з нагоды 25-годдзя святарства кс Ігара Лашука запланаваны ў Багданаве на 16 чэрвеня.\nАбноўлена 12.06.2018 21:08


Эдгарас Жарскіс — Вікіпедыя\n4 мая 1994(1994-05-04) (28 гадоў)\n2009—2011 Жальгірыс (Вільнюс)\n2009—2012 Жальгірыс (Вільнюс) 2 (0)\n2012 → Атлантас (Клайпеда) 12 (0)\n2013—2015 Атлантас (Клайпеда) 56 (4)\n2015—2016 Паланга 14 (1)\n2016 Ліетава (Ёнава) 17 (0)\n2017 Атлантас (Клайпеда) 5 (0)\n2017 Сабаіл (Баку) 10 (0)\n2018 Бытовія (Бытаў) 5 (0)\n2018—2019 Гарадзея 21 (2)\n2020 Тукумс 2000 7 (1)\n2020 Спартак (Юрмала) 12 (1)\n2021 Пушча (Непаламіцы) 2 (0)\n2021 Транс (Нарва) 9 (0)\n2022— Джугас (Цяльшэй) 14 (0)\n2013—2015 Літва (да 21) 4 (0)\n↑ Колькасць гульняў і галоў за прафесійны клуб лічыцца толькі для розных ліг нацыянальных чэмпіянатаў, адкарэктавана станам на 2 чэрвеня 2022.\n↑ Колькасць гульняў і галоў за нацыянальную зборную ў афіцыйных матчах, адкарэктавана станам на 23 лютага 2019\nЭдгарас Жарскіс (нар. 4 мая 1994, Вільнюс) — літоўскі футбаліст, абаронца цяльшэйскага «Джугаса».\nПачынаў выступаць у складзе «Тракая», аднак у 2009 годзе перабраўся ў вільнюскі «Жальгірыс», дзе згуляў толькі ў двух матчах за аснову. У 2012 годзе быў аддадзены ў арэнду клайпедскаму «Атлантас» і пазней перайшоў у клуб на трывалай аснове, з 2014 года замацаваўся ў складзе каманды. У 2015—2016 гадах выступаў у другім дывізіёне за «Палангу», пазней пасля выступу за ёнаўскую «Ліетаву» на кароткі час вярнуўся ў «Атлантас».\nЗ лета 2017 года выступаў за азербайджанскі «Сабаіл», а першую палову 2018 года правёў у складзе клуба «Бытовія» ў другім дывізіёне Польшчы. У жніўні 2018 года падпісаў кантракт з беларускім клубам «Гарадзея». У сезоне 2018 згуляў у чатырох матчах, часцей застаючыся на лаўцы запасных. У снежні 2018 года кантракт з абаронцам быў падоўжаны на наступны сезон. Сезон 2019 таксама пачаў на лаўцы запасных, а з мая стаў трывала прыцягвацца да стартавага складу. Да сезона 2020 пачынаў рыхтавацца з «Гарадзеяй», аднак у лютым 2020 года па пагадненні бакоў пакінуў каманду.\nУ хуткім часе пасля сыходу з «Гарадзеі» далучыўся да латвійскага клуба «Тукумс 2000», а ў ліпені 2020 года перайшоў у юрмальскі «Спартак». Першую палову 2021 года правёў у другім дывізіёне Польшчы ў складзе «Пушчы» з Непаламіцаў. У ліпені 2021 года стаў іграком эстонскага «Транса» з Нарвы.\nУ лютым 2022 года вярнуўся ў Літву, папоўніўшы склад «Джугаса» з Цяльшэя.\nВыступаў за моладзевую зборную Літвы.\n02 Срэбраны прызёр чэмпіянату Літвы (2): 2011, 2013\n03 Бронзавы прызёр чэмпіянату Літвы: 2014\n↑ Edgaras Zarskis // Transfermarkt — 2000. Праверана 9 кастрычніка 2017.\n↑ Литовский защитник Жарскис стал игроком "Городеи"\n↑ "Городея" пролонгировала соглашение с Жарскисом\n↑ Жарскис покинул "Городею"\nУзята з "https://be.wikipedia.org/w/index.php?title=Эдгарас_Жарскіс&oldid=4134064"\nІгракі ФК Джугас Цяльшэй\nІгракі ФК Пушча Непаламіцы\nІгракі ФК Бытовія Бытаў\nАпошняе змяненне старонкі адбылося 11:20, 2 чэрвеня 2022.


Скрыншоты і фота | October 2019\nАгляд лепшых фотарэдактар для Windows\nРазнастайнасць фотарэдактар для ПК можа паставіць у тупік любога. Для таго, каб дапамагчы вам знайсці падыходны, мы прапануем кароткі агляд 5 якасных фотарэдактары, якія адказваюць самым разнастайным патрэбнасцям карыстальніка. Падборка праграм для апрацоўкі фатаграфій фотарэдактар Movavi - простая ў выкарыстанні праграма з шырокім інструментарыем, які выдатна падыдзе для аматараў фотообработки.\nАблічбоўка старых фота ў хатніх умовах\nДобры дзень. Напэўна ў кожнага ў хаце ёсць старыя фатаграфіі (магчыма ёсць, нават вельмі старыя), некаторыя часткова выцвілі, з дэфектамі і г.д. Час бярэ сваё, і калі іх не "перагнаць у лічбу" (ці не зрабіць копію з іх), то праз нейкі час - такія фота можна страціць назаўсёды (на жаль).\nЯк змяніць памер адразу ў некалькіх малюнкаў (або абрэзаць іх, павярнуць, адлюстраваць і г.д.)\nДобрага часу сутак. Уявіце задачу: вам трэба абрэзаць у карцінкі краю (напрыклад па 10 px), затым павярнуць яе, змяніць памер і захаваць ў іншым фармаце. Быццам бы не складана - адкрыў любы графічны рэдактар (падыдзе нават Paint, які ёсць у Windows па змаўчанні) і правёў патрэбныя змены.\nЯк зрабіць ScreenShot (скрыншот) экрана ў Windows. Што рабіць, калі скрыншот не атрымліваецца?\nДобры дзень! Народная мудрасць: няма такога карыстальніка кампутара, які хоць раз б не хацеў (або яму не спатрэбілася б) сфатаграфаваць экран! Наогул, здымак экрана (або яго фатаграфія) робіцца без дапамогі фотаапарата - досыць некалькіх дзеянняў у Windows (пра іх ледзь ніжэй у артыкуле). А правільная назва такога здымка - ScreenShot (на рускі манер - "скрыншот").\nДобры дзень. Хто з нас не хацеў захаваць якой-небудзь эпізод на экране кампутара? Ды практычна кожны пачатковец карыстальнік! Можна, вядома, сфатаграфаваць экран (але гэта залішне ўжо!), А можна зрабіць здымак праграмна - гэта значыць, як яго правільна называюць, скрыншот (слова перайшло да нас з ангельскай - ScreenShot) ... Можна, вядома, ствараць скрыншоты (дарэчы, іх яшчэ па іншаму называюць "скрін") і ў "ручным рэжыме" (як апісана ў гэтым артыкуле: https: // pcpro100.


Сярэдняга заробку па краіне хопіць на... 4,5 дня працы адваката | FINANCE.TUT.BY\nСярэдняга заробку па краіне хопіць на... 4,5 дня працы адваката\nТаму звяртацца ў суд з дробнымі грамадзянскімі іскамі не раяць самі адвакаты — паслугі могуць абыйсціся значна даражэй, паведамляе Еўрарадыё\nПерш чым звяртацца ў суд, лепш узяць у рукі калькулятар і падлічыць кошт пытання. Паводле слоў адваката з Маладзечна Ларысы Загірбекавай, яны самі раяць кліенту пралічыць выгады:\n“Калі бачым, што кошт іска нязначны, то тлумачым, ці ёсць сэнс спрабаваць і нешта даказваць па такой суме, калі паслугі адваката абыйдуцца вось у столькі”.\nКошты на паслугі адваката змяніліся нечакана для кліентаў — разам з падвышэннем базавай велічыні. Як тлумачыць суразмоўца Еўрарадыё, свой ганарар яны вызначаюць у адпаведнасці з рэкамендацыямі Рэспубліканскай калегіі адвакатаў.\nКалі раней кансультацыя каштавала, да прыкладу, 2 базавыя, альбо 70 тысяч рублёў, то цяпер гэта ж праца каштуе 200 тысяч. Тое ж тычыцца і складання касацыйнай скаргі і вядзення справы ў судзе.\nАле намесніца старшыні Рэспубліканскай калегіі адвакатаў Таццяна Матусевіч упэўнівае, што ў беларускіх адвакатаў няма... ні тарыфаў, ні расцэнак. Толькі прафесійная этыка.\nТаццяна Матусевіч: “Пытанні ўстанаўлення ганарара пры складанні дамовы на аказанне юрыдычнай дапамогі вызначаюцца правіламі прафесійнай этыкі адваката. А правілы гэтыя рэкамендуюць адвакатам вызначаць ганарар у разумных межах з улікам шэрагу фактараў: вопыт і кваліфікацыя адваката, якія неабходныя для аказання юрыдычнай дапамогі, прафесійны аўтарытэт адваката, навізна і складанасць пытання, неабходныя выдаткі часу і працы”.\nЗ улікам усяго пералічанага праца маладзечанскага адваката Ларысы Загірбекавай на судовым пасяджэнні каштуе 500 тысяч. Не беручы да ўвагі, гадзіну яно цягнецца ці цэлы працоўны дзень. У сталічнага адваката даражэй — каля 800 тысяч у дзень па адміністрацыйных справах. Гэта, удакладняюць Еўрарадыё мінскія юрысты, удзел у судовым пасяджэнні, знаёмства з матэрыяламі справы і, калі будзе дазваляць час, падрыхтоўка скаргі. А па меры паступлення іншага даручэння — наведвання і гэтак далей — ідзе даплата за кожны дзень працы.\nАдвакаты кажуць: можна паспрабаваць кліенту і патаргавацца. Магчыма, нават зробяць невялікую зніжку. У калегіі раяць пахадзіць па адвакацкіх канторах і пашукаць таннейшага.\nПаводле слоў спецыялістаў, колькасць зваротаў па грамадзянскіх справах з-за падаражання паслуг адвакатаў апошнім часам зменшылася. Калі толькі прызам не стаіць альбо нешта вельмі дарагое, альбо — прынцып. Іншая рэч — адміністрацыйныя і крымінальныя справы.\nЛарыса Загірбекава: “Па крымінальнай ці адміністрацыйнай справе пытанне тычыцца зусім іншага. Там чалавека цікавіць, вінаваты ён ці не, ці даказаная яго віна і, адпаведна, мера пакарання”.\nПры такіх расцэнках спроба даказаць, што ты не ўчыняў адміністрацыйнага парушэння і не мацюкаўся на вуліцы, абыйдзецца ў некалькі мільёнаў рублёў. Дарэчы, пасля падвышэння базавай вырас і кошт “адпачынку” на сутках. Зараз 15 сутак на Акрэсціна каштуе 750 тысяч рублёў — 0,5 базавай за суткі.\nЯк гэта ні дзіўна, але заробкі саміх адвакатаў пры гэтым не такія і вялікія — у Маладзечне каля 3,5 мільёна рублёў, у Мінску — крыху больш. Але змяншаць кошт паслуг дзеля павелічэння колькасці кліентаў яны не хочуць: дрэнна можа адбіцца на якасці працы.


01.11.2018 11:18 Адукацыйная прастора\nПершы ў Беларусі клас Канфуцыя на базе ўстановы агульнай сярэдняй адукацыі адкрыты ў сярэдняй школе № 44 Віцебска.\nШкола з’яўляецца адной з першых у нашай краіне, дзе пачалося выкладанне кітайскай мовы. З 2016 года тут працуюць два лінгафонныя кабінеты, грант на набыццё абсталявання і мэблі для якога выдзеліла Пасольства Кітайскай Народнай Рэспублікі. Сёння кітайскую мову як асноўную замежную, а таксама факультатыўна ва ўстанове адукацыі вывучаюць з 1 па 9 клас больш за 200 навучэнцаў. На працягу некалькіх гадоў прадстаўнікі школы становяцца пераможцамі заключнага этапу Рэспубліканскай алімпіяды па кітайскай мове і конкурсу “Мост кітайскай мовы”, які праводзіцца Пасольствам КНР. Сёлета скарбонка дасягненняў папоўнілася перамогай на І Рэспубліканскім дзіцячым музычным фестывалі “Кітайская зорка — 2018”.\n— Супрацоўніцтва паміж Беларуссю і Кітаем у розных сферах бесперапынна расце. Актыўна пашыраюцца сувязі ў галіне культуры і адукацыі, і мы рады, што наша школа ў ліку перадавых у гэтым напрамку, — адзначыў дырэктар сярэдняй школы № 44 Сяргей Піталенка. — Перамовы аб адкрыцці ў нас кабінета Канфуцыя вяліся з 2016 года. Мы даволі доўга ішлі да ўзгаднення на ўзроўні штаб-кватэры інстытутаў Канфуцыя (Ханьбань). У сакавіку гэтага года было атрымана папярэдняе адабрэнне, пачаўся працэс збору дакументаў. Канчатковае рашэнне аб адкрыцці класа Канфуцыя было прынята 29 жніўня. Нам выдзелена фінансаванне ў памеры 30 тысяч долараў у эквіваленце на набыццё неабходнага абсталявання і вучэбных дапаможнікаў. Наведваць заняткі змогуць не толькі нашы навучэнцы, але і ўсе жадаючыя.\nВа ўрачыстай цырымоніі адкрыцця класа Канфуцыя прынялі ўдзел прадстаўнікі Пасольства Кітайскай Народнай Рэспублікі ў Рэспубліцы Беларусь, Пекінскага міжнароднага інстытута кітайскай мовы, 80-й міжнароднай сярэдняй школы Пекіна, рэгіянальных органаў кіравання адукацыяй і гарадской улады.\n— Я ўпершыню прыехала ў Віцебск 8 верасня 2016 года і наведала сярэднюю школу № 44. Мяне ўзрушыла цёплая сустрэча і кранулі словы дырэктара, менавіта тады я прыняла рашэнне аб супрацоўніцтве з установай адукацыі і стварэнні класа Канфуцыя, — расказала віцэ-прэзідэнт Пекінскага міжнароднага інстытута кітайскай мовы Гуй Фань. — Пры адсутнасці прафесійных настаўнікаў у школе пачалі вывучэнне кітайскай мовы ў 2003 годзе, яе выкладалі кітайскія студэнты, якія вучыліся ў Беларусі; потым выкладаць прадмет сталі настаўнікі-валанцёры з Кітая. Такім чынам, наша партнёрства ажыццяўлялася больш за 10 гадоў. У нас ёсць выраз: “10 гадоў шліфавання — і жалезны прут ператворыцца ў іголку”. Гэта азначае, што калі вы старанна і настойліва робіце сваю справу, то абавязкова дасягнеце поспеху. Прыклад педагогаў і вучняў школы № 44 гэта пацвярджае.\nГосця падзялілася ўражаннямі ад працягу знаёмства з абласным цэнтрам, наведвання музея-сядзібы І.Я.Рэпіна “Здраўнёва”, Дома-музея Марка Шагала і ўручыла Сяргею Піталенку сімвалічны падарунак — знак Канфуцыя.\n— Віцебск — чысты, прыгожы, гасцінны горад. Людзі тут любяць мастацтва, — акцэнтавала ўвагу віцэ-прэзідэнт Пекінскага міжнароднага інстытута кітайскай мовы. — Мы спадзяёмся не толькі распаўсюджваць кітайскую мову і культуру праз стварэнне класа Канфуцыя, але і далучыць больш кітайскіх дзяцей і моладзі, каб яны прыязджалі сюды для вывучэння мастацтва, музыкі. Пасля таго як будзе завершана абсталяванне класа, мы накіруем сюды яшчэ аднаго настаўніка, што дазволіць павялічыць колькасць вучэбных гадзін. Таксама мы маем намер арганізаваць анлайн-навучанне, настаўнікі з Пекіна змогуць вучыць віцебскіх дзяцей праз інтэрнэт. У наступным годзе ў навучэнцаў з’явіцца магчымасць навучання ў летніх лагерах у Пекіне. Мы будзем старацца дапамагчы школе стварыць найлепшы клас Канфуцыя.\nДырэктар 80-й міжнароднай сярэдняй школы Пекіна Цянь Шулінь пазнаёміла са сваёй установай адукацыі і выказала ўпэўненасць у добрым плёне сумеснай работы з сярэдняй школай № 44 Віцебска.\n— Наша школа вядомая ў Кітаі высокай якасцю падрыхтоўкі і дасягненнямі ў галіне навукі, спорту і інфарматыкі. У нас вучыцца амаль 4 тысячы навучэнцаў і працуюць 120 настаўнікаў, норма паступлення выпускнікоў ва ўстановы вышэйшай адукацыі складае 100 працэнтаў, — расказала Цянь Шулінь. — Мы міжнародная школа, у нас займаюцца навучэнцы са многіх краін; таксама мы маем сяброўскія адносіны з сярэднімі школамі больш як 20 краін свету. З 2010 года пачалі супрацоўніцтва з Пекінскім міжнародным інстытутам кітайскай мовы і адкрылі клас Канфуцыя ў Непале. Думаю, што ў супрацоўніцтве з Віцебскам мы атрымаем высокія вынікі, клас Канфуцыя будзе паспяховым, паспрыяе развіццю ўзаемаразумення паміж нашымі народамі і з’яўленню новых магчымасцей развіцця для моладзі абедзвюх краін.\nПра даўняе і цеснае сяброўства абласнога цэнтра і КНР праінфармаваў старшыня Віцебскага гарадскога Савета дэпутатаў Уладзімір Бялевіч. Па меркаванні кіраўніка гарадскога дэпутацкага корпуса, вывучэнне мовы той краіны, з якой ажыццяўляецца актыўнае ўзаемадзеянне, — надзейны падмурак далейшых і новых кантактаў. У перспектыве школы, у якіх будзе вывучацца кітайская мова, з’явяцца ў кожным раёне Віцебскай вобласці. У сувязі з гэтым адкрыццё класа Канфуцыя мае вялікае значэнне.\n— На працягу больш чым двух гадоў я пастаянна адчуваю зацікаўленасць сваіх вучняў у вывучэнні кітайскай мовы ў школе, — заўважыла настаўнік-валанцёр Дун Інся. — Для кожнага вучня стала важным не толькі зразумець структуру і граматыку, але і адчуць унікальны характар кітайскай мовы і культуры. Клас Канфуцыя адкрыты, і я абяцаю, што заўсёды буду працаваць з поўнай самааддачай і энтузіязмам, перадаючы дзецям веды і прывіваючы ў іх любоў да прадмета.\nНавучэнцы школы парадавалі гасцей сваімі творчымі талентамі. Самадзейныя спевакі ўразілі выкананнем знаёмай кожнаму беларусу “Чабурашкі” на кітайскай мове. Дарэчы, савецкія мультфільмы папулярныя ў Кітаі: яны не проста перакладаюцца — па іх здымаюцца рэмэйкі. У ліку прадэманстраваных танцавальных нумароў быў “Шэпт ветру”, з якім юныя артысты перамаглі на “Кітайскай зорцы — 2018”.\n— Сёння ў горадзе ідзе першы снег, і ў такі прыгожы дзень мне асабліва прыемна ад імя Надзвычайнага і Паўнамоцнага Пасла Цуй Цыміна павіншаваць усіх прысутных са знакавай падзеяй і святам, — звярнулася да ўдзельнікаў урачыстасці першы сакратар Пасольства Кітайскай Народнай Рэспублікі ў Рэспубліцы Беларусь па справах адукацыі Лі Вэньхуа. — За апошнія гады супрацоўніцтва паміж Кітаем і Беларуссю ў сферы адукацыі дасягнулі значных поспехаў. Як мы ведаем, зараз у Беларусі дзейнічаюць 4 інстытуты Канфуцыя: пры Беларускім дзяржаўным універсітэце, Беларускім нацыянальным тэхнічным універсітэце, Мінскім дзяржаўным лінгвістычным універсітэце, Гомельскім дзяржаўным універсітэце і адзін клас Канфуцыя пры Беларускім дзяржаўным універсітэце фізічнай культуры. Дзякуючы іх рабоце, пастаянна расце цікавасць людзей да вывучэння кітайскай мовы і культуры, пашыраюцца іх веды пра Кітай. У сярэдняй школе № 44 Віцебска выкладанне кітайскай мовы вядзецца больш за 15 гадоў. Клас Канфуцыя, на адкрыцці якога мы прысутнічаем, першы ў Беларусі на базе ўстановы агульнай сярэдняй адукацыі. Сённяшняе мерапрыемства— важная падзея для беларускіх школьнікаў і настаўнікаў, і мы, Пасольства Кітайскай Народнай Рэспублікі, звяртаем на гэта вялікую ўвагу. Са свайго боку мы аказвалі, аказваем і акажам новаму класу Канфуцыя ўсебаковую падтрымку.\nВіцебскклас Канфуцыясярэдняя адукацыясярэдняя школа № 44\nЗберагаючы традыцыі хору...


Матэрыялы з тэгам «Аляксандр Казулін» | Новы Час\nКандыдат у прэзідэнты 2006 года Аляксандр Казулін можа вярнуцца ў палітыку.\n«Змагайся і стань вольным, беларускі народ!»\nГэтыя словы былі напісаны на адным з плакатаў гарачай вясны 2006 года. Фільм Алега Волчака, Раісы Міхайлоўскай і Аляксандра Сакалова пра тое, што адбывалася тады ў краіне. Унікальныя кадры: Плошча 2006, справа Казуліна... Даглядзіце да канца.\nСамай трагічнай старонкай гэтай кампаніі сталі падзеі 25 сакавіка, калі была жорстка разагнаная калона дэманстрантаў, якую Казулін павёў з плошчы Парыжскай Камуны на Акрэсціна, каб падтрымаць затрыманых у ноч з 23-га на 24 сакавіка. На плошчы Багушэвіча шматтысячную калону акружыў і брутальна разагнаў спецназ.\nАляксандр Казулін: Апазіцыі на выбарах неабходнае адзінства\nПра гэта кандыдат на прэзідэнцкую пасаду 2006 года заявіў у каментары "Еўрарадыё".


Навіны 12 красавіка 1999 г.\n12 красавік 1999, 15:00\nІдэя далучэньня Югаславіі да саюзу Беларусі й Расеі набывае рэальныя рысы. Сёньня прэзыдэнт Югаславіі Мілошавіч накіраваў МЗС Расеі афіцыйную просьбу аб уступленьні сваёй краіны ў саюз. Таксама сёньня Скупшчына — парлямэнт Югаславіі — прагаласавала за далучэньне краіны да саюзу Беларусі й Расеі. Адначасна прэзыдэнт Мілошавіч запрасіў прэзыдэнта Беларусі Аляксандра Лукашэнку наведаць Бялград.\nЯк паведаміла беларуская тэлевізія, сёньня Аляксандар Лукашэнка меў тэлефонную гутарку з амбасадарам Югаславіі ў Маскве Барыславам Мілошавічам. Сп. амбасадар ад імя прэзыдэнта Югаславіі перадаў кіраўніку Беларусі запрашэньне ў найбліжэйшым часе наведаць Бялград. Лукашэнка прыняў гэтае запрашэньне і даў даручэньне адпаведным ведамствам рыхтаваць візыт.\nУ МЗС Беларусі адмаўляюцца пакуль адказаць на пытаньне — калі візыт адбудзецца. У канцы мінулага тыдня стала вядома, што прэзыдэнты Лукашэнка і Ельцын у тэлефоннай размове абмеркавалі неафіцыйную прапанову Мілошавіча аб далучэньні Югаславіі да саюзу, перададзеную празь сьпікера ДзяржДумы Расеі Селязьнёва. Селязьнёў, які прысутнічаў пры размове двух прэзыдэнтаў, заявіў, што яны згадзіліся прыняць прапанову Югаславіі. Але кіраўнік адміністрацыі прэзыдэнта Беларусі Міхаіл Мясьніковіч пацьвердзіў толькі факт абмеркаваньня. Паводле яго, Беларусь згодная прыняць Югаславію ў саюз, але Расея пакуль ня вызначылася. Сп. Мясьніковіч паведаміў, што ў найбліжэйшым часе павінна адбыцца сустрэча Лукашэнкі і Ельцына, падчас якой рашэньне будзе прынятае.\nІнфармацыю пра тое, што Крэмаль ужо прыняў прапанову Мілошавіча, абвергла і прэсавая служба прэзыдэнта Расеі. Але ў панядзелак Слабадан Мілошавіч накіраваў у МЗС Расеі ўжо афіцыйную просьбу аб далучэньні Югаславіі да саюзу. Дарэчы, МЗС Беларусі не пацьвярджае і не абвяргае інфармацыі пра тое, што адпаведная просьба была накіраваная і афіцыйнаму Менску. Гэта выглядала б натуральным — у саюз усё ж такі ўваходзяць дзьве фармальна раўнапраўныя краіны. Але магчыма, у станоўчай пазыцыі Менску Бялград настолькі ўпэўнены, што ня бачыць патрэбы ў фармальнасьцях. Як паведаміў намесьнік кіраўніка адміністрацыі прэзыдэнта Беларусі Іван Пашкевіч, магчымасьць далучэньня Югаславіі да саюзу Лукашэнка абмяркоўваў зь Мілошавічам яшчэ летась, падчас свайго візыту ў Бялград.\nШмат назіральнікаў адзначылі, што калі адкінуць антынатаўскую рыторыку, стаўленьне прэзыдэнта Беларусі да канфлікту ў Югаславіі было адносна стрыманае. Ён не заклікаў пастаўляць туды зброю, а больш падкрэсьліваў неабходнасьць узгодненых дзеяньняў з Расеяй. Падаецца, што зараз ён пачаў адыгрываць больш самастойную ролю, ці, дакладней — ролю пробнага шара Расеі.\nПершы крок у гэтым накірунку — заява Мясьніковіча пра тое, што Беларусь згодная на пашырэньне саюзу за кошт Югаславіі. Другі крок — згода на візыт прэзыдэнта ў Бялград. Пасьля пачатку ваенных апэрацыяў НАТО ў Югаславіі ніводзін палітык рангу кіраўніка дзяржавы не наведваў Бялград. Узгодненасьць дзеяньняў з Масквой пры гэтым усё ж такі захоўваецца. Як паведаміў кіраўнік прэсавай службы прэзыдэнта Беларусі Ўладзімер Скварцоў, Лукашэнка паедзе да Мілошавіча толькі пасьля сустрэчы з Барысом Ельцыным. Такім чынам, прэзыдэнт Беларусі паедзе ў Бялград з агульнай пазыцыяй Беларусі й Расеі.\nПрадстаўнікі афіцыйных Менску й Масквы сьцьвярджаюць, што нават уступленьне Югаславіі ў саюз не прымусіць Беларусь і Расею браць удзел у ваенных апэрацыях на Бальканах. Але сэрбам патрэбна менавіта гэта і нішто іншае. Калі такі саюз будзе ўтвораны, Бялград пачне патрабаваць, каб саюзьнікі выканалі свой саюзьніцкі абавязак. Часьцяком дзяржавы ўцягваюцца ў вайну не таму, што хочуць гэтага, а таму, што вымушаныя падпарадкоўвацца лёгіцы сваіх папярэдніх учынкаў.


Нобелеўскі лаўрэат назваў два галоўныя механізмы развіцця раку\n13.10.2019 / 14:28 3\nНебяспечныя мутацыі і звязаныя з імі ракавыя пухліны часцей за ўсё ўзнікаюць у арганізме чалавека не з-за радыяцыі, сонечнага ўльтрафіялету або канцэрагенаў у ежы, а з-за працэсаў, звязаных з кругазваротам кіслароду і вады ў арганізме. Пра гэта заявіў Нобелеўскі лаўрэат па хіміі Томас Ліндал, піша tass.ru.\n«Мы ўсе ведаем, што ўльтрафіялет можа выклікаць рак скуры, а крыніцы радыяцыі - рак іншых органаў. З іншага боку, ніхто не верыць у тое, што ўльтрафіялет здольны спарадзіць пухліны ў мозгу, печані і іншых унутраных органах, і толькі 1% пухлін звязаны з іянізавальным выпраменьваннем. Узнікае пытанне — адкуль бярэцца рак?» — адзначыў Ліндал.\nНобелеўская прэмія па хіміі 2015 г. была прысуджаная тром вядомым хімікам і малекулярным біёлагам, працы якіх дапамаглі зразумець, як менавіта клеткі «рамантуюць» сваю ДНК - гэты працэс называецца рэпарацыяй. Лаўрэатамі сталі Томас Ліндал (Швецыя), Пол Модрыч (ЗША) і Азіз Санкар (ЗША).\nЛіндал адкрыў механізм так званай эксцызійнай рэпарацыі асноваў. Ферменты, якія ўдзельнічаюць у ім, знаходзяць пашкоджаны ўчастак ДНК, выразаюць яго і аднаўляюць прабел, выкарыстоўваючы непашкоджаны ланцуг ДНК у якасці ўзору. Гэты працэс, як патлумачыў малекулярны біёлаг, дапамагае клеткам пазбягаць штодзённага з'яўлення некалькіх тысяч новых мутацый у геноме клетак.\nАмаль усе гэтыя «памылкі друку» ў ДНК, як патлумачыў Ліндал, звязаныя з двума працэсамі - пранікненнем малекул кіслароду і яго агрэсіўных злучэнняў у ядро клеткі, а таксама дзеяннем малекул вады на адзінкавыя «літары» нітак ДНК.\n«Я гатовы паставіць грошы на тое, што амаль усе выпадкі раку, вядомыя медыцыне, узнікаюць не з-за радыяцыі, канцэрагенаў або ўльтрафіялету, а ў выніку натуральных працэсаў жыццядзейнасці ўнутры саміх клетак, звязаных з гідролізам і з'яўленнем агрэсіўных формаў кіслароду», - заявіў Нобелеўскі лаўрэат.\nГэтую асаблівасць раку, па яго словах, вельмі важна разумець, бо і кісларод, і вада адыгрываюць ключавую ролю ў жыцці арганізма. Іх нельга выдаліць з арганізма, прадухіліць іх з'яўленне ў ім - у цэлым, з імі немагчыма змагацца. Па гэтай прычыне, як лічыць Ліндал, рак немагчыма перамагчы ў прынцыпе - можна толькі стварыць лекі, якія дазволяць больш эфектыўна і бяспечней знішчаць пухліны, а таксама максімальна паменшыць іншыя фактары рызыкі.\nУ прыватнасці, ён парэкамендаваў усім курцам цалкам адмовіцца ад тытуню ці хаця б перастаць курыць адну цыгарэту за другой, бо рэчывы, якія прысутнічаюць у дыме цыгарэт, дзейнічаюць на клеткі прыкладна гэтак жа, як агрэсіўныя формы кіслароду, і гэтак жа моцна спрыяюць развіццю мутацый.\n«Вядома, можна паспрабаваць удасканаліць тыя сістэмы папраўкі мутацый, якія адкрылі мы і нашы калегі. Я моцна сумняюся, што мы зможам вырашыць гэтую праблему - дадзеная сістэма ўдасканальвалася прыродай на працягу многіх мільярдаў гадоў. Для параўнання, нам прыйшлося выдаткаваць больш за дзесяць гадоў толькі на тое, каб раскрыць механізмы працы толькі аднаго са шматлікіх механізмаў рэпарацый ДНК. Вельмі сумнеўна, што мы зможам нешта прыдумаць, што прырода ўжо не апрабавала і забракавала за гэты час», - падсумаваў Ліндал.


Паўла Вінаградава асудзілі за цацачны мітынг (абноўлена)\nАктывісту грамадзянскай кампаніі «Гавары праўду!» Паўлу Вінаградаву за правядзенне ў Менску 10 лютага акцыі з цацкамі прысудзілі 10 дзён арышту. Справу разглядаў суд Маскоўскага раёну, актывіста абвінаваціліпаводле артыкулу 23.34 Кодэксу аб адміністратыўных правапарушэннях («Парушэнне парадку арганізацыі або правядзення масавага мерапрыемства або пікетавання»). Справу разглядала суддзя Тацяна Матыль.\nАндрэй Дзмітрыеў таксама паведаміў, што проста ў будынку суда быў затрыманы яшчэ адзін моладзевы актывіст – Аляксандр Арцыбашаў, які хацеў перадаць Паўлу Вінаградаву перадачу. Паводле папярэдняй інфармацыі, яго таксама абвінавачваюць паводле артыкулу 23.34 КоАП.\n10 лютага ў межах кампаніі «Хопіць ныць!» моладзевае крыло кампаніі «Гавары праўду!» «Zмена», якое ўзначальвае Павел Вінаградаў, правяло акцыю «Игрушко митингуэ!». На плошчы Незалежнасці каля аўтобуснага прыпынку, перад самым уваходам у Менскі гарвыканкам, маладыя людзі размясцілі 9 плюшавых цацак з плакатамі. На плакатах былі патрабаванні свабоды прэсы, вызвалення палітвязняў ды іншыя лозунгі.\nВінаградава затрымалі ў Менску 21 лютага. Пра тое, што ён дастаўлены ў Цэнтр ізаляцыі правапарушальнікаў, родныя даведаліся толькі пасля 03:00 ночы.